Groen Bulls laat die hoop flikkerHandré Pollard het weer 17 van sy span se punte aangeteken. Foto: Facebook. In ’n wisselvallige Suid-Afrikaanse Superrugby-seisoen kan jy geld daarop wed dat ’n plaaslike span óf sal wen ná ’n verloorslag, óf sal verloor ná ’n wenslag die vorige naweek. ’n Paar agtereenvolgende seges blyk so skaars as hoendertande te wees. Die Bulls – vanmiddag in groen getooi om hulde aan die land se veldwagters te bring – het self met ’n sprankelende vertoning vorendag gekom ná verlede week se geploeter teen die Jaguares. Handré Pollard se Pretorianers het die Reds met 32–17 geklop en in die proses vyf drieë gedruk. Die vyfpunt-suksesverhale is deur die einste Pollard (twee keer), Marco van Staden, Lizo Gqoboka en Hanro Liebenberg aangeteken. ’n Goeie bewys dat die Bulls – wanneer dinge volgens plan verloop – nie net op hul kaptein en losskakel se skopvoet hoef staat te maak om die telbord aan die gang te hou nie. Die span is ook versterk met die terugkeer van Warrick Gelant en Jesse Kriel, terwyl Paul Schoeman ’n barshou in Duane Vermeulen se plek gespeel het. Die verdediging het wel ’n paar keer gelol en veral die Reds se Samu Kerevi het hieruit munt geslaan. Maar die Bulls-ondersteuners kan grotendeels gelukkig wees met hul span se vertoning. Tot volgende week natuurlik … Die Bulls het ook die Sharks verbygesteek as die voorste SA span op die punteleer. Die gras begin effens groener op Loftus lyk. Bulls: Drieë: Handré Pollard (2), Marco van Staden, Lizo Gqoboka en Hanro Liebenberg. Doelskoppe: Pollard (2). Strafskop: Pollard. Reds: Drieë: Samu Kerevi (2). Doelskoppe: Bryce Hegarty (2). Strafskop: Hegarty.